Broj: 711-I-1171-P-152/21-02-17

Zagreb, 2. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenik predsjednice Povjerenstva te Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Maria Miškovića, predsjednika Općinskog vijeća Općine Primorski Dolac,** na 133. sjednici, održanoj 2. srpnja 2021., daje sljedeće

**OČITOVANJE**

**I**. **Mario Mišković, predsjednik Općinskog vijeća Općine Primorski Dolac nije dužnosnik u smislu članka 3. ZSSI-a te ga u obnašanju iste dužnosti ne obvezuju obveze, zabrane i ograničenja propisane navedenim Zakonom.**

**II. Ukoliko se općinski načelnik Općine Primorski Dolac nađe u situaciji odlučivanja o angažiranju osobe za potrebe sportske dvorane u vlasništvu Općine, a među kandidatima bude osoba koja se s njim može smatrati osobno ili interesno povezana, tada bi dužnosnik trebao voditi računa o zaštiti javnog interesa i obvezi čuvanja vlastite vjerodostojnosti te bi u slučaju dvojbe trebao zatražiti mišljenje Povjerenstva, sukladno članku 6. stavku 1. ZSSI-a.**

Obrazloženje

Mario Mišković, predsjednikOpćinskog vijeća Općine Primorski Dolac podnio je zahtjev za očitovanjem koji je u knjigama ulazne pošte zaprimljen 30. lipnja 2021. pod brojem: 711-U-3155-P-152/21-01-3, povodom kojeg se vodi predmet broj P-152/21.

U zahtjevu podnositelj navodi da je obnašao dužnost predsjednikaOpćinskog vijeća Općine Primorski Dolac u mandatu 2017. – 2021. te da istu dužnost obnaša u mandatu 2021. – 2025. Nadalje navodi da je Općina Primorski Dolac vlasnik multifunkcionalne sportske dvorane koju u jutarnjim terminima koristi Osnovna škola Primorski Dolac, dok se od 14 sati do 23 sata dvorana daje u najam sportskim klubovima, fizičkim osobama koje koriste teretanu te drugim korisnicima po podnesenom zahtjevu. Također iznosi da nema zaposlenih domara koji bi zaključavali dvoranu u večernjim satima, niti osobe koja bi po potrebi pomagala u održavanju dvorane i kontaktiranju s korisnicima iste uz napomenu da prema potrebama obavlja ove poslove bez naknade. Ističe da je brat vjenčanog kuma načelnika Općine Primorski Dolac.

Podnositelj traži mišljenje Povjerenstva može li i s Općinom Primorski Dolac sklopiti ugovor o djelu za potrebe održavanja sportske dvorane, obzirom da obnaša dužnost predsjednikaOpćinskog vijeća Općine Primorski Dolac te nalazi li se općinski načelnik Općine Primorski Dolac u opisanoj situaciji u sukobu interesa.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Joško Dujmović obnaša dužnost općinskog načelnika Općine Primorski Dolac u aktualnom mandatu. Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Joško Dujmović povodom obnašanja iste dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a, obzirom da predsjednik/član predstavničkog tijela jedinice lokalne samouprave nije dužnosnik u smislu ZSSI-a te podnositelja zahtjeva povodom obnašanja dužnosti predsjednika Općinskog vijeća Općine Primorski Dolac ne obvezuju zabrane i ograničenja propisane odredbama tog Zakona, ali se njegov sadržaj odnosi i na situaciju mogućeg sukoba interesa u kojoj se može naći općinski načelnik Općine Primorski.

Stoga Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se djelomično radi i o dvojbi vezanoj za primjenu odredbi ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Iako nije suprotno odredbama ZSSI-a da predsjednik predstavničkog tijela jedinice lokalne samouprave stupi u poslovni odnos s jedinicom lokalne samouprave u kojoj obnaša istu dužnost, podnositelju zahtjeva se ukazuje da obnašanje ove dužnosti predstavlja obnašanje druge javne dužnosti izvan kruga dužnosti propisanih u članku 3. ZSSI-a, imajući u vidu da je izabran od strane građana na mandatno razdoblje od četiri godine, kao i ovlasti tog tijela u donošenju općih akata i proračuna navedenih jedinica.

Stoga bi bilo uputno da se podnositelj zahtjeva u izvršavanju svojih zakonom propisanih ovlasti predsjednika Općinskog vijeća Općine Primorski Dolac pridržava osnovnog načela obnašanja javnih dužnosti da se javna dužnost obnaša u javnom interesu.

Ukoliko bi se općinski načelnik Općine Primorski Dolac našao u situaciji odlučivanja o angažiranju osobe za potrebe sportske dvorane u vlasništvu Općine, a među kandidatima bude osoba koja se s njim može smatrati osobno ili interesno povezana, dužnosnik bi trebao voditi računa o zaštiti javnog interesa i obvezi čuvanja vlastite vjerodostojnosti te bi u slučaju dvojbe trebao zatražiti mišljenje Povjerenstva, sukladno članku 6. stavku 1. ZSSI-a.

Slijedom navedenog, Povjerenstvo je dalo očitovanje kao u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

**Dostaviti:**

1. Podnositelju, putem dostavljene e-mail adrese
2. Dužnosnik Joško Dujmović, elektronička dostava
3. Objava na internetskoj stranici Povjerenstva
4. Pismohrana